Ти попита Whilli как може да предадеш автомобила си за скрап и каква е процедурата.
Прекратяването на регистрацията на автомобила по желание на собственика става с писмено заявление в Пътна полиция. Ако има намерение да го предаде за скрап, предварително трябва да намери лицензирана фирма за изкупуване на излезли от употреба МПС. Оттам ще получи удостоверение за разкомплектоване. С този документ и двете регистрационни табели собственикът трябва да отиде в КАТ за дерегистрация на автомобила.
В Пътна полиция той трябва да представи и двата талона на колата. Големият талон (част първа на свидетелството за регистрация) се перфорира и върху него се поставя надпис "Прекратена регистрация - прието за разкомплектоване". След това се връща на собственика. Част втора, или малкият талон, се прилага към заявлението за прекратяване на регистрацията.
Ако собственикът реши да не предава колата за скрап, трябва да посочи, че ще я съхранява в частен имот. Тогава малкият и големият талон се перфорират и се поставя надпис "Прекратена регистрация - частен имот". Двете части на свидетелството се връщат на собственика, а копие на талона се прилага към заявлението за прекратяване на регистрацията.
По желание собственикът може да си извади от КАТ удостоверение, че регистрацията на превозното средство е прекратена.